b'\n_START_ARTICLE_\nRogotin\n_START_SECTION_\nPolo\xc5\xbeaj\n_START_PARAGRAPH_\nRogotin se nalazi na sjeverozapadu neretvanske doline, a od luke Plo\xc4\x8de je udaljen oko \xc4\x8detiri, a od Komina (prvog ve\xc4\x87eg naselja) ne\xc5\xa1to vi\xc5\xa1e od 5 km._NEWLINE_Sa sjeverne strane otoka je Crna rijeka, s jugozapadne njezin rukavac Rogotin s jezerom Vla\xc5\xa1kom, njegovim zapadnim simbolom, spaja s Jadranskim morem. Dugo mu se kroz povijest moglo pri\xc4\x87i samo tim putem - preko Crne rijeke i Neretve. Jedan od simbola Rogotina je brdo Trovro._NEWLINE_Ve\xc4\x87i dio Rogotina se nalazi na otoku u obliku trokuta. Zapadno je jezero Vla\xc5\xa1ka. Od plinskih brda (Petrovac 335 m) rastavlja ga uski klanac kroz koji se provire Crna rijeka. Od lijeve obale Crne rijeke uspinje se jedan brdski krak toga otoka i ide prema jugu okomito na tok rijeke Neretve.\n_START_SECTION_\nPovijest\n_START_PARAGRAPH_\nPredaja govori da je naseljavanje rogotinskog kraja po\xc4\x8delo 1716. godine, kad su Mle\xc4\x8dani \xc4\x8citluk (Gabela) prepustili Turcima. Puk se povukao za vojskom pod mleta\xc4\x8dku upravu. Godine 1870. usred Rogotina sagra\xc4\x91ena je kamena crkva Presvetoga Trojstva s tri mramorna oltara. 1894. je godine otvorena osnovna \xc5\xa1kola, jedna je od najstarijih i danas aktivnih \xc5\xa1kola na podru\xc4\x8dju donje Neretve. 2000. godine na najvi\xc5\xa1em je vrhu brda Trovra podignut je 7,5 metarski kri\xc5\xbe povodom Velikoga jubileja 130. godi\xc5\xa1njice izgradnje crkve, pete obljetnice pobjede u Domovinskome ratu, te u zahvalnost svim poginulim za Hrvatsku.\n_START_SECTION_\nStanovni\xc5\xa1tvo\n_START_PARAGRAPH_\nU naselju, prema popisu stanovni\xc5\xa1tva iz 2011. godine, obitava 665 stanovnika. Rogotin se uglavnom naselio oko 1716. godine kad je od Mle\xc4\x8dana \xc4\x8citluk prepu\xc5\xa1ten Turcima. Nije poznato je li prije 1716. godine netko stanovao u Rogotinu. Najve\xc4\x87i broj stanovnika bio je 727 u 220 obitelji, 1991. godine._NEWLINE_Kretanje broja stanovnika 1857.-2011.\n_START_SECTION_\nGospodarstvo\n_START_PARAGRAPH_\nTradicijske gospodarske djelatnosti Rogotinjana bile su poljoprivreda, ribolovstvo i lov na liske.'